
A válás és a gyermek

          A hagyományos családsturktúra kialakulása során jellemző, hogy a szülőknek alacsony a frusztrációs tűrése, nem tudják megfelelő mederben tartani életüket, ha az bármilyen akadályba ütközik. A családról kialakult kép és a megtartó szociális háló harmóniája mellett ugyanis minden házasságban ott van a válás lehetősége, mely a megfelelő szakemberek bevonásával felszínre hozható, megelőzhető és –a tényleges különváláskor- világos, átlátható képet mutat.
    Szociális munkásként leginkább a gyermek-és ifjúságvédelem áll hozzám a legközelebb, kutatásom célja ezért részben az, hogy megfelelően körbejárjam a válás hatásainak egész problémakörét, mind az igénybe vehető segítség, mind pedig az érintettek szemszögéből.
    Dolgozatomban arra keresem a választ, hogy a szakembereknek milyen feladatuk van a válás során; azt fogom vizsgálni, mi tartozik a szociális munkás, a pszichológus, a mentálhigiénés, illetve a mediátorok tevékenységi körébe a házasságbomlás folyamatában ahhoz, hogy a gyermek szocializációja törésmentes legyen.
    Választásom azért esett erre a témakörre, mert véleményem szerint a gyermeknek van a legnagyobb szüksége arra, hogy támogató, biztonságot nyújtó környezetben nevelkedjen fel, amelyben kialakulhat saját identitása, értékrendszere és a társadalomhoz fűződő viszonya is. Ez a kiegyensúlyozott állapot azonban könnyen felbomolhat egy válási krízis következtében.
          Kutatási módszerem az interjú, melynek segítségével átfogó képet tudok mutatni a mediátorok, segítő-és mentálhigiénés szakemberek munkájáról, valamint külön áttekintem a pszichológusok és szociális munkások feladatai közötti hasonlóságokat, különbségeket. A válás komplex folyamat, ezért véleményem szerint meg kell vizsgálni az érintett felek hajlandóságát is; mennyire tudnak együtt működni a szakemberekkel? Szorongásukkal, kétségbeesésükkel kihez fordulnak leginkább?, miért azt gondolják a legalkalmasabbnak a adott helyzetben, illetve mennyire tudják felhasználni a kapott segítséget a lezárás folyamatához.
A szakirodalmak és az interjúk alapján alátámasztom a hipotéziseimet, melyek a következők:
· Az elvált szülők gyermekeit egész életükön végigkísérik a szülők válásának következményei.
· A házassági, gyermeknevelési és egyéb családi problémák szakemberrel történő átbeszélése a család összes tagjának a fejlődését eredményezi.
· A szakemberek közötti partnerkapcsolat kialakulásával könnyebben átvészelhetőek a válás hatásai.



